
Maatietopalvelu
Kyselyvastaus
Asiakirjan tunnus: KT1387
Päivämäärä: 30.7.2026
Julkisuus: Julkinen

Venezuela / Venezuelan kansallisen poliisin (PNB / Policía Nacional Bolivariana) ja sen strategisen ja taktisen direktoraatin (Dirección de Acciones Estratégicas y Tácticas, DAET) suorittamat oikeudenloukkaukset
Venezuela / Human rights violations committed by the Venezuelan national police PNB (Policía Nacional Bolivariana) and its strategic and tactical directorate DAET (Dirección de Acciones Estratégicas y Tácticas)

Kysymykset
1. Ovatko Venezuelan kansallinen poliisi ja etenkin sen strategisen ja taktisen toiminnan direktoraatti (Dirección de Acciones Estratégicas y Tácticas, DAET) syyllistyneet oikeudenloukkauksiin (esim. oppositioon kohdistuneet pidätykset, pahoinpitelyt, kidutus, tapot) maan väestöä kohtaan?
2. Löytyykö tietoa kyseisen direktoraatin (DAET) tekemistä oikeudenloukkauksista vuosilta 2023–2024?
3. Löytyykö tietoa kyseisen direktoraatin (DAET) strategisen tiedustelun osaston (engl. Division of Strategic Intelligence, DIE) osallisuudesta oikeudenloukkauksiin vuosina 2023–2024? 
Questions
1. Has the Venezuelan national police, in particular its DAET unit (Dirección de Acciones Estratégicas y Tácticas) committed human rights violations (such as arrests of opposition members, assaults, torture, killings) against the Venezuelan population?
2. Is there information available about any possible human rights violations committed by DAET in 2023–2024?
3. Is there information available about whether the Division of Strategic Intelligence unit (DIE) of the DAET has been complicit in human rights violations in 2023–2024?

1. Ovatko Venezuelan kansallinen poliisi ja etenkin sen strategisen ja taktisen toiminnan direktoraatti (Dirección de Acciones Estratégicas y Tácticas, DAET) syyllistyneet oikeudenloukkauksiin (esim. oppositioon kohdistuneet pidätykset, pahoinpitelyt, kidutus, tapot) maan väestöä kohtaan?
Venezuelan entinen presidentti Nicolás Maduro syrjäytettiin vallasta tammikuussa 2026 ja hänen tilalleen nousi väliaikaiseksi presidentiksi Delcy Rodríguez.[footnoteRef:1] On huomionarvoista, että tässä kyselyvastauksessa esitetyt tiedot koskevat pääosin Maduron virkakautta, eikä tässä vastauksessa käsitellä yksikön toimintaa Rodríguezin virkaanastumisen jälkeen.  [1:  Kts. esim. Reuters 5.1.2026; AP News 6.4.2026.] 

Venezuelan kansallisen poliisin (PNB / Policía Nacional Bolivariana) alainen DAET-erikoisyksikkö (Dirección de Acciones Estratégicas y Tácticas) on perustettu vuonna 2022 lakkautetun FAES-yksikön (Fuerzas de Acciones Especiales) tilalle. Esimerkiksi YK:n Venezuelaa käsittelevä itsenäinen tiedonhankintavaltuuskunta on katsonut, että DAET:in toimintaperiaatteet ovat pitkälti samat kuin FAES:in. Monet FAES-joukoissa vakaviin oikeudenloukkauksiin syyllistyneet virkamiehet ovat jatkaneet myös DAET-joukkojen korkeissa viroissa.[footnoteRef:2] DAET:in johdossa (sekä PNB:n varajohtajana) toimii myös edelleen FAES-yksikköä johtanut José Miguel Domínguez, jota vastaan Ranska, Monaco ja Yhdysvallat ovat asettaneet pakotteita.[footnoteRef:3] FAES-yksikköä ja sen suorittamia oikeudenloukkauksia on käsitelty aiemmin Maahanmuuttoviraston maatietopalvelun 21.3.2023 päivätyssä kyselyvastauksessa.[footnoteRef:4] Tässä vastauksessa ei toisteta kyseisen kyselyvastauksen tietoja. [2:  UN HRC 18.9.2023, s. 4 & 54; Acceso a la Justicia 3.10.2023; HRW 11.1.2024.]  [3:  Infobae 26.4.2026.]  [4:  Maahanmuuttovirasto / maatietopalvelu 21.3.2023. Kts. myös UN HRC (9.10.2019) sekä Caracas Chronicles (23.6.2022), joissa käsitellään laajasti FAES:in vakavia oikeudenloukkauksia vuodesta 2017 eteenpäin.] 

Useiden tässä kohdassa seuraavaksi esiteltävien lähteiden perusteella PNB ja sen alainen DAET ovat syyllistyneet laajasti erilaisiin oikeudenloukkauksiin. Esimerkiksi Kansainvälinen rikostuomioistuin ICC tutkii Venezuelan valtiota mahdollisista rikoksista ihmisyyttä vastaan. Entinen FAES on yksi niistä viranomaisista, joihin ICC:n tutkinta kohdistuu.[footnoteRef:5] Myös YK:n tiedonhankintavaltuuskunta on katsonut entisen FAES:in olevan yksi niistä tahoista, jotka ovat syyllistyneet rikoksiin ihmisyyttä vastaan, ja että DAET:in toiminnassa on paljon yhteneväisyyksiä edeltäjänsä kanssa.[footnoteRef:6] Itsenäisen La Silla Rota -mediasivuston mukaan DAET on yksi niistä viranomaisista, joka on ollut osallisena Venezuelan valtion harjoittamassa kidutusjärjestelmässä, sieppauksissa ja pakkokatoamisissa. Kyseistä erikoisyksikköä on pidetty jopa kaikista pelätyimpänä turvallisuusjoukkona Venezuelassa.[footnoteRef:7]  [5:  ICC 15.6.2021; Infobae 19.3.2022; Global Voices 18.9.2024. ICC:n tutkinta on alkanut ennen kuin FAES:n nimenmuutos tuli julkisuuteen, ja myös muissa, uudemmissa lähteissä käytetään joskus vaihtelevasti nimiä FAES ja DAET.]  [6:  UN HRC 15.12.2023, s. 15.]  [7:  La Silla Rota 31.5.2026. ] 

DAET:in arvioidaan olevan muun muassa vastatiedustelupalvelu DGCIM:n (Dirección General de Contrainteligencia Militar) ja siviilitiedustelupalvelu SEBIN:n (Servicio Bolivariano de Inteligencia Nacional) ohella merkittävimpiä Maduron hallinnossa oikeudenloukkauksiin syyllistyneitä viranomaisia.[footnoteRef:8] Aktivistien, toimittajien ja tutkijoiden muodostamalla Global Voices -sivustolla julkaistun artikkelin mukaan useat [nimeämättömät] ihmisoikeusjärjestöt ovat pitäneet juuri näitä tahoja pääasiallisina mielivaltaisten pidätysten, laittomien teloitusten, pakkokatoamisten, kidutuksen ja seksuaalisen väkivallan harjoittajina.[footnoteRef:9] Myös YK:n tiedonhankintavaltuuskunta on totesi syyskuussa 2023, että entinen FAES osallistui SEBIN:in ja DGCIM:n kanssa yhteistyössä esimerkiksi mielivaltaisiin pidätyksiin, ja että nykyisen DAET:in voidaan katsoa jatkaneen FAES:in jalanjäljissä harjoittamalla pidätysten lisäksi esimerkiksi seksuaalista väkivaltaa, lyhytaikaisia pakkokatoamisia, sekä kidutusta ja muuta epäinhimillistä kohtelua.[footnoteRef:10] Riippumaton venezuelalainen La Gran Aldea -media on todennut helmikuussa 2026, että DAET on toiminut PNB:n ”sortavana käsivartena”.  Sen toimivalta on jätetty tarkoituksella epäselväksi ja sitä on pidetty lojaalina Venezuelan poliittiselle johdolle.[footnoteRef:11]  [8:  Global Voices 18.9.2024; DW / Cardozo Álvarez 29.9.2025.]  [9:  Global Voices 18.9.2024. Väitettä ei voitu tämän kyselyvastauksen aikarajoitusten puitteissa suoraan vahvistaa, mutta esimerkiksi YK:n itsenäinen Venezuelaa käsittelevä tiedonhankintavaltuuskunta on toistuvasti eri raporteissaan käsitellyt juuri näiden toimijoiden suorittamia oikeudenloukkauksia (kts. esim. UN HRC 15.12.2023; UN HRC 17.9.2024).]  [10:  UN HRC 18.9.2023, s. 55.]  [11:  La Gran Aldea 25.2.2026. ] 

Venezuelalaisen diasporan ylläpitämän Caracas Chronicles -uutissivuston mukaan DAET:in tiedetään edistäneen Maduron suosimaa politiikkaa, jonka tavoitteena oli heikentää erityisesti köyhimpien naapurustojen ihmisoikeuksia ja elinolosuhteita. Politiikan taustalla on ollut ajatus siitä, että erityisesti köyhien naapurustojen nuoret miehet ovat valmiita nousemaan hallintoa vastaan.[footnoteRef:12] Uutissivusto on todennut myös syyskuussa 2023, että DAET:in toiminta on jatkumoa FAES:ille, joka tuli tunnetuksi mm. erityisesti köyhien naapurustojen nuoriin miehiin kohdistetuista laittomista teloituksista.[footnoteRef:13]  [12:  Caracas Chronicles 8.8.2024. ]  [13:  Caracas Chronicles 20.9.2023. ] 

Saatavilla olevien lähteiden perusteella DAET on ollut läsnä myös joissakin Venezuelan vankiloissa ja pidätyskeskuksissa, joissa on pidetty poliittisia vankeja. Venezuelalaisten kansalaisjärjestöjen mukaan vankiloissa on esimerkiksi evätty hoitoa vakavasti sairailta vangeilta. Itsenäisen Efecto Cocuyo -median artikkelissa nostetaan esimerkiksi José Rito Ledezma, jonka tarve päästä kiireelliseen sydäntoimenpiteeseen evättiin DAET:in ylläpitämässä pidätyskeskuksessa Guáricon departamentissa.[footnoteRef:14] Myös Venezuelan pahamaineisimpiin vankiloihin ja pidätyskeskuksiin lukeutuva El Helicoide, jota on kutsuttu myös ”kidutuskeskukseksi”, on ollut ilmeisesti osittain DAET:n vastuulla. El Helicoidessa on pidetty erityisesti poliittisia vankeja.[footnoteRef:15] Kolumbialaisen NTN24-uutissivuston haastattelemien lähteiden mukaan DAET:in komentaja Gerardo Bravo on itse valikoinut El Helicoidessa työskentelevät virkamiehet, joilla on usein ollut hyvin minimaalisesti koulutusta, mutta joille on ”ojennettu heti aseet ja moottoripyörät”. El Helicoidea on pidetty jopa Venezuelan hallinnon oikeudenloukkausten tärkeimpänä keskuksena.[footnoteRef:16] [14:  Efecto Cocuyo 8.12.2025. ]  [15:  El Diario 30.1.2026. ]  [16:  NTN24 8.7.2025.] 

NTN24-uutissivuston El Helicoiden vankilaa käsittelevän artikkelin mukaan PNB toimisi jopa täysin DAET:in käskytysvallan alla, mutta lähteestä jää jokseenkin epäselväksi, koskeeko väite vain kyseistä vankilaa.[footnoteRef:17] Myös YK:n tiedonhankintavaltuuskunnan haastattelema sisäpiirilähde on kuitenkin todennut yleisellä tasolla, että DAET:in komentajalla on jopa enemmän valtaa kuin PNB:n komentajalla.[footnoteRef:18] [17:  NTN24 8.7.2025. ]  [18:  UN HRC 18.9.2023.] 

2. Löytyykö tietoa kyseisen direktoraatin (DAET) tekemistä oikeudenloukkauksista vuosilta 2023–2024?
Tässä kohdassa esiteltävien lähteiden perusteella DAET-yksikkö osallistui esimerkiksi Venezuelan heinäkuussa 2024 järjestettyjen presidentinvaalien yhteydessä puhjenneiden mielenosoitusten tukahduttamiseen. Silminnäkijäkertomusten mukaan sen joukot esimerkiksi ampuivat tuliaseilla kohti mielenosoittajia. Äänestyspäivänä 28.7.2024 DAET-joukot myös sallivat puolisotilaallisten colectivos-joukkojen[footnoteRef:19] pääsyn äänestysalueelle pelottelemaan äänestäjiä.[footnoteRef:20] Vaalien aikaan Maduron vastustajien henkilökohtaisia tietoja jaettiin myös järjestelmällisesti ja organisoidusti sosiaalisessa mediassa, esimerkiksi Telegram-palvelun CazaGuarimbas-kanavalla, jota pidettiin DAET:in epävirallisena tiedotuskanavana. Hallituskriitikoiden mustamaalauslistat jaettiin kyseiseltä kanavalta yleensä sekunneissa DAET:in omille kanaville.[footnoteRef:21] Lisäksi DAET ylläpiti sosiaalisessa mediassa SeBuscan- eli ”Etsitään”-nimistä tiliä, jonka avulla se etsi mielenosoituksiin osallistumisesta epäiltyjä henkilöitä.[footnoteRef:22] [19:  Colectivos-joukkoja on käsitelty esimerkiksi Maahanmuuttoviraston maatietopalvelun 7.3.2019 julkaisemassa kyselyvastauksessa.]  [20:  HRW 30.4.2025. ]  [21:  Caracas Chronicles 10.11.2024. ]  [22:  CLIP 28.10.2024. ] 

Oppositioaktivistien mukaan DAET jalkautui muiden turvallisuusjoukkojen tapaan etsimään Maduron hallinnon kriitikoita myös fyysisesti naapurustoissa.[footnoteRef:23] Tiedossa on esimerkiksi tunnetun professorin ja yhteiskunnallisen johtohahmon Frank Alvaradon mielivaltainen pidätys, joka tehtiin, kun DAET-joukot hyökkäsivät hänen kotiinsa ilman kotietsintälupaa.[footnoteRef:24] Toisessa esimerkkitapauksessa DAET pidätti erään aktivistin äidin ja ryösti pidätyksen yhteydessä hänen autonsa.[footnoteRef:25]  [23:  Caracas Chronicles 8.8.2024. ]  [24:  Efecto Cocuyo 6.12.2025. ]  [25:  Efecto Cocuyo 26.10.2025. ] 

Myös tunnetun venezuelalaisen PROVEA-kansalaisjärjestön mukaan DAET osallistui heinäkuun presidentinvaalien yhteydessä puhjenneiden mielenosoitusten tukahduttamiseen ja käytti suurikaliiperisia tuliaseita mielenosoittajia vastaan, myös kuolettavasti. DAET myös kontrolloi ja valvoi muiden PNB:n alaisten yksiköiden toimintaa, vaikka sillä ei ollut lain määrittelemää mandaattia tehdä niin. Sen joukot esimerkiksi käskyttivät muita poliisivoimia tukahduttamaan rauhanomaisten mielenosoittajien toiminnan uhkaamalla näitä poliiseja seurauksilla, mikäli he kieltäytyisivät. PROVEA:n silminnäkijöiden mukaan DAET:in joukot seisoivat raskaiden aseiden kanssa yleisestä järjestyksestä vastaavien poliisijoukkojen takana ja jakoivat heille käskyjä hyökätä mielenosoittajien kimppuun. Kaikilla DAET-joukkojen poliiseilla ei ollut mielenosoituksissa univormua päällä.[footnoteRef:26]  [26:  PROVEA 26.8.2024. ] 

Saatavilla olevista lähteistä löytyy melko runsaasti tietoa yksittäisistä, erityisesti vaaleihin liittyneistä tapauksista, joissa PNB ja DAET syyllistyivät oikeudenloukkauksiin. Esimerkiksi YK:n tiedonhankintavaltuuskunta on raportoinut useammasta tapauksesta heinä-elokuulta 2024, joissa DAET oli PNB:n ohella osallisena pidätyksissä, jotka tapahtuivat esimerkiksi henkilöiden kotona tai kun he olivat pakenemassa kodeistaan.[footnoteRef:27] Tämän jälkeen henkilöt vietiin DAET:in tai PNB:n tiloihin ja heihin kohdistettiin esimerkiksi uhkailua[footnoteRef:28], tai ainakin yhdessä tapauksessa myös kidutusta juuri DAET:in toimesta[footnoteRef:29]. Myöhemmin eräässä esimerkkitapauksessa henkilöä pidettiin eristyksissä, eikä hänelle taattu oikeudenmukaista oikeudenkäyntiä. YK:n tiedonhankintavaltuuskunnan mukaan on syytä uskoa, että henkilö oli mielivaltaisen pidätyksen uhri ja kärsi vapaudenriiston aikana epäinhimillisestä kohtelusta. Samanlaista kohtelua raportoitiin myös muiden mielenosoituksien vuoksi pidätettyjen henkilöiden kohdalla.[footnoteRef:30]  [27:  UN HRC 8.9.2025, s. 141; s. 154 & s. 56. ]  [28:  UN HRC 8.9.2025, s. 141; s. 154 & s. 56.]  [29:  UN HRC 8.9.2025, s. 56. On myös huomionarvoista, että kuten esimerkiksi raportin sivulla 154 esitellystä tapauksesta käy ilmi, pidätettyjä henkilöitä myös siirrellään kiinnioton aikana eri viranomaisten haltuun. Kyseisessä esimerkkitapauksessa henkilö kohtasi kiinnioton eri vaiheissa epäinhimillistä kohtelua, mutta siirtelystä johtuen ei ole täysin selvää, mikä viranomainen tähän kohteluun syyllistyi.  ]  [30:  UN HRC 8.9.2025, s. 155.] 

YK:n tiedonhankintavaltuuskunnan mukaan edellisessä kappaleessa kuvatut pidätystapaukset ovat noudattaneet samaa kaavaa kuin muutkin niin kutsutun Operación Tun Tunin yhteydessä tehdyt pidätykset.[footnoteRef:31] Operación Tun Tun (”Operation Knock Knock”) oli Venezuelan sisäministeri Diosdado Cabellon vuonna 2017 lanseeraama turvallisuusoperaatio, jonka puitteissa etsittiin ja pidätettiin hallituksen vastustajia esimerkiksi kotietsintöjen avulla. Käytännössä kotietsintöjä tehtiin köyhien asuinalueilla, minkä vuoksi kansalaisjärjestö PROVEA on kuvaillut Tun Tunia ”köyhien pogromiksi”. Kotietsintöjen yhteydessä tapahtuneet väärinkäytökset ja laittomat teloitukset saavuttivat huippunsa nimenomaan entisen FAES:in suorittamissa operaatioissa. Niiden yhteydessä on raportoitu lukuisista pidätyksistä ja kidutustapauksista sekä muusta epäinhimillisestä kohtelusta.[footnoteRef:32] Kotietsintöjen yhteydessä tapahtuneiden lukuisten laittomien teloitusten seurauksena entistä FAES:ia alettiin kutsua monissa yhteyksissä ”kuolemanpartioksi”.[footnoteRef:33] Vuoden 2017 jälkeen Operación Tun Tun on käynnistetty uudestaan useaan otteeseen, esimerkiksi vuoden 2024 vaalien yhteydessä.[footnoteRef:34] [31:  UN HRC 8.9.2025, s. 155.]  [32:  PROVEA 2.9.2024. ]  [33:  El Diario 30.1.2026; kts. myös UN HRC 9.10.2019, s. 10.]  [34:  PROVEA 2.9.2024.] 

Saatavilla olevista englannin- ja espanjankielisistä lähteistä löytyi käytettävissä olevassa ajassa vain rajallisesti tietoa juuri DAET-yksikön toiminnasta vuonna 2023. Tässä kontekstissa on huomionarvoista, että entisen FAES:in joukkojen tiedettiin pyrkineen tunnistamattomuuteen esimerkiksi kasvojen peittämisellä ja kokomustalla univormulla.[footnoteRef:35] IACHR:n (Inter-American Commission on Human Rights) mukaan DAET oli kuitenkin jo ennen vuoden 2024 vaaleja SEBIN- ja DGCIM-tiedustelupalveluiden ohella yksi pääasiallisista mielivaltaisten pidätysten suorittajista Venezuelassa. Pidätyksiä suoritettiin mm. kodeissa, julkisissa tiloissa, lentokentillä ja työpaikoilla.[footnoteRef:36] YK:n tiedonhankintavaltuuskunnan mukaan ajanjaksolla 1.9.2023–31.8.2024 suurin osa mielivaltaisista kiinniotoista tehtiin joko DAET:in, SEBIN:in, DGCIM:n tai kansalliskaarti GNB:n (Guardia Nacional Bolivariana) toimesta.[footnoteRef:37] Myös konfliktitietokanta ACLED[footnoteRef:38] on listannut lukuisia tapauksia vuosilta 2023–2024, joissa PNB on syyllistynyt oikeudenloukkauksiin, mutta tapauksissa ei eritellä, mikä PNB:n yksikkö on kyseessä. Monissa tapauksissa PNB:n joukot ovat surmanneet tai teloittaneet juuri pidätysoperaatioiden tai kotietsintöjen yhteydessä henkilöitä, joita on viranomaisten mukaan epäilty rikoksista.[footnoteRef:39] [35:  Reuters / Kinosian & Berwick 19.2.2020.]  [36:  IACHR 2024, s. 747. ]  [37:  UN HRC 17.9.2024, s. 17–18.]  [38:  ACLED (Armed Conflict Location & Event Data Project) -konfliktitietokanta tuottaa tietoa turvallisuusvälikohtauksista eli eri maissa raportoiduista väkivaltaisista tapahtumista. Tietokannassa eritellään välikohtaukset muun muassa niiden tyypin, ajankohdan, osapuolten, sijainnin ja surmansa saaneiden määrän mukaan. Tietokanta perustuu avoimiin lähteisiin, ja aineistoa kerätään pääasiassa paikallisista, kansallisista ja kansainvälisistä uutisista. Tietokanta on julkinen mutta maksullinen ja edellyttää kirjautumista (ACLED [päivitetty 31.12.2025]).]  [39:  ACLED 24.7.2026.] 

Vuonna 2023 uutisotsikoihin nousi myös esimerkiksi yliopisto-opiskelija John Álvarezin pidätys. DAET ja PNB kiduttivat Álvarezia pidätyksen aikana, ja tämä menetti kidutuksen seurauksena näkönsä toisesta silmästään, sai munuaistulehduksen ja vamman oikeaan jalkaan.[footnoteRef:40] Álvarezin pidätystä pidettiin mielivaltaisena ja hänen perheensä mukaan nimenomaan DAET on kiduttanut häntä.[footnoteRef:41] Mediatietojen mukaan Álvarez oli yhdistetty eräisiin 16 vuoden vankeustuomiot saaneisiin aktivisteihin. Myös Álvarezin puolisoa häiriköitiin ja uhkailtiin myöhemmin yliopiston alueella DAET:in toimesta.[footnoteRef:42] Lisäksi lokakuussa 2024 uutisoitiin jälleen, että DAET oli tunkeutunut saman yliopiston alueelle pidättämään opiskelijoita ilman mitään selkeää syytä.[footnoteRef:43] [40:  Radio Fe y Alegría 27.9.2023.]  [41:  Radio Fe y Alegría 20.11.2023.]  [42:  Radio Fe y Alegría 31.10.2023.]  [43:  Radio Fe y Alegría 26.10.2024.] 

3. Löytyykö tietoa kyseisen direktoraatin (DAET) strategisen tiedustelun osaston (engl. Division of Strategic Intelligence, DIE) osallisuudesta oikeudenloukkauksiin vuosina 2023-2024?
Saatavilla olevista englannin- ja espanjankielisistä lähteistä löytyi käytettävissä olevassa ajassa vain rajallisesti vuosiin 2023 ja 2024 sijoittuvaa tietoa juuri DIE-yksiköstä (esp. División de Inteligencia Estratégica). Alla on sen vuoksi esitelty joitakin havainnollistavia esimerkkejä myös vuodelta 2022. Kuten edellä mainittu, entisen FAES:in tiedettiin myös pyrkineen mustalla vaatetuksella ja kasvojen peittämisellä siihen, että sen joukkoja olisi vaikea tunnistaa.[footnoteRef:44] Konfliktitietokanta ACLED ei myöskään mainitse DIE-yksikköä vuosille 2023–2024 sijoittuvissa turvallisuusvälikohtauksissa, mutta tietokannasta löytyy lukuisia tapauksia, joissa kerrotaan PNB:n syyllistyneen oikeudenloukkauksiin.[footnoteRef:45]  [44:  Reuters / Kinosian & Berwick 19.2.2020.]  [45:  ACLED 24.7.2026.] 

Esimerkiksi YK:n Venezuelaa käsittelevä tiedonhankintavaltuuskunta on saanut todisteita siitä, että DIE on ollut osallisena joissakin vuosina 2020–2022 tapahtuneissa ihmisoikeusrikkomuksissa, kuten mielivaltaisissa pidätyksissä ja kiinniotoissa.[footnoteRef:46] Tapauksiin on sisältynyt myös väkivaltaa ja kidutusta, mutta raportissa ei eksplisiittisesti kerrota, onko sitä harjoittanut DIE. Sen sijaan monessa tapauksessa mainitaan väkivallan tapahtuneen yleisesti PNB:n taholta, ja kiinniotettuja henkilöitä on myös siirrelty prosessin aikana eri viranomaisten haltuun.[footnoteRef:47] [46:  UN HRC 18.9.2023, s. 23 (kts. paragrafi 73); 24; 55–56 (kts. paragrafit 141–143).]  [47:  UN HRC 18.9.2023, s. 24–25.] 

Krimonologi Keymer Ávilan vuonna 2022 julkaiseman media-artikkelin mukaan silloisen FAES:in jäseniä oli siirretty ”PNB:n alaiseen strategisen tiedustelun DIE-yksikköön”. Tämä aiheutti kritiikkiä, sillä FAES:in toiminnan katsottiin perustuvan kuolemaan johtavaan voimankäyttöön eikä tiedustelu- ja strategiseen osaamiseen.[footnoteRef:48] YK:n tiedonhankintavaltuuskunta totesi myöhemmin 2023 julkaisemassaan raportissa, että DIE oli sijoitettu uudessa kansallisen poliisin organisaatiokaaviossa suoraan DAET:in yhteyteen.[footnoteRef:49] Sen mukaan DIE:stä tuli tämän liitoksen jälkeen keskeinen osa DAET-joukkoja.[footnoteRef:50] DAET-joukkojen vuosina 2023–2024 suorittamia oikeudenloukkauksia on käsitelty tämän vastauksen 2. kohdassa. Kyseisessä kohdassa hyödynnetyissä lähteissä ei ole juurikaan eritelty, mikä DAET:in osastoista on ollut oikeudenloukkausten takana. On siis teoriassa mahdollista, että joissakin näistä tapauksista on ollut kyse DIE:n toiminnasta. Tähän kontekstiin liittyen YK:n tiedonhankintavaltuuskunta on myös saanut todisteita siitä, että DIE:n poliisit esiintyivät esimerkiksi vuonna 2022 suoritetussa Operación Trueno -operaatiossa silloisen FAES:in agentteina.[footnoteRef:51]  [48:  Caracas Chronicles / Ávila 23.6.2022.]  [49:  UN HRC 18.9.2023, s. 13–14.]  [50:  UN HRC 18.9.2023, s. 18.]  [51:  UN HRC 18.9.2023, s. 55.] 

Sekä DIE että FAES/DAET [uusi yksikkö perustettiin heinäkuussa 2022[footnoteRef:52]] olivat joka tapauksessa osallisina esimerkiksi Tren del Llano -rikollisjengin vastaisessa Operación Truenossa, jonka yhteydessä tapahtui lukuisia oikeudenloukkauksia.[footnoteRef:53] Eräässä operaation vaiheessa keskityttiin Altagracia de Oritucon kuntaan, jonka asukkaisiin kohdistui huhti-heinäkuussa 2022 useita viranomaisten hyökkäyksiä. Hyökkäyksistä arviolta yli 60 % sisälsi kidutusta ja epäinhimillistä kohtelua.[footnoteRef:54] Operaation yhteydessä kiinniotettuja tai pidätettyjä henkilöitä pidettiin DIE:n hallinnoimissa tiloissa. Esimerkiksi eräässä tapauksessa pidätetyn miehen vaimo kertoi, että hänen mieheensä oli kohdistunut pahoinpitelyä ja tukehduttamista, kun häntä pidettiin DIE:n hallussa Altagracia de Oritucossa.[footnoteRef:55] YK:n tiedonhankintaraportin mukaan pelkästään Operación Truenon ensimmäiseen vaiheeseen osallistui huhtikuussa 2022 yli 800 turvallisuusviranomaista, joista osa kuului DIE-yksikköön.[footnoteRef:56] Seitsemään eri vaiheeseen jakautuneen operaation yhteydessä surmattiin ainakin 72 ja pidätettiin 345 henkilöä.[footnoteRef:57] [52:  UN HRC 18.9.2023, s. 72.]  [53:  UN HRC 18.9.2023; Defiende Venezuela 7/2024.]  [54:  Defiende Venezuela 7/2024, s. 9.]  [55:  Defiende Venezuela 7/2024, s. 10.]  [56:  UN HRC 18.9.2023, s. 19.]  [57:  UN HRC 18.9.2023, s. 56.] 

YK:n tiedonhankintavaltuuskunta on todennut syyskuussa 2025 julkaisemassaan raportissa, että DIE on yksi niistä PNB:n yksiköistä, joka osallistuu verkossa tapahtuvaan kansalaisten seuraamiseen. Suurin osa valvontatoimista kohdistetaan henkilöihin, joilla ei ole selkeää poliittista tai institutionaalista roolia, joskin myös esimerkiksi toimittajia, ammattiliittojohtajia, vaaliviranomaisia tai poliittisesti vainottujen henkilöiden sukulaisia on ollut toiminnan uhreina. Henkilöitä on pidätetty etenkin sen perusteella, että he ovat jakaneet sosiaalisessa mediassa presidentinvaaleihin kriittisesti suhtatutuvaa informaatiota, ja heihin on voitu kohdistaa suhteettomia rangaistuksia. Monissa tapauksissa verkossa tapahtuneen toiminnan perusteella pidätetyt henkilöt ovat pysyneet pidätettyinä pitkiä aikoja.[footnoteRef:58] [58:  UN HRC 8.9.2025, s. 97.] 

Tietoja vastauksesta
Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.
Information on the response
This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

